**ΓΥΜΝΑΣΙΟ ΛΥΚΕΙΟ ΠΟΛΕΜΙΟΥ ΣΧΟΛΙΚΗ ΧΡΟΝΙΑ: 2015-16**

**ΓΡΑΠΤΕΣ ΠΡΟΑΓΩΓΙΚΕΣ ΕΞΕΤΑΣΕΙΣ**

**ΜΑΪΟΥ- ΙΟΥΝΙΟΥ 2016**

|  |  |
| --- | --- |
| **Τάξη:** Β ΄ Ενιαίου Λυκείου  **Μάθημα: Νέα Ελληνικά**  **Ημερομηνία:** 19/05/2016  **Αρ. σελίδων: 6**  **Χρόνος εξέτασης:** 2:30 (δύο ώρες και τριάντα λεπτά) |  |

### ΟΔΗΓΙΕΣ

* Το εξεταστικό δοκίμιο αποτελείται από 6 σελίδες (συμπεριλαμβανομένης και της 1ης σελίδας)
* Όλες οι απαντήσεις σας να γραφούν στα φύλλα εξέτασης και όχι πάνω στο εξεταστικό δοκίμιο.
* Να απαντήσετε σε όλες τις ερωτήσεις.
* Δεν επιτρέπεται η χρήση διορθωτικού υγρού.
* Γράφετε μόνο με μελάνι, μπλε ή μαύρου χρώματος.

**ΜΕΡΟΣ Α΄: ΑΔΙΔΑΚΤΟ ΚΕΙΜΕΝΟ (Μονάδες 20)**

Να διαβάσετε το πιο κάτω κείμενο και να απαντήσετε στις ερωτήσεις που ακολουθούν:

«Το ΟΧΙ των παιδιών στη ρατσιστική βία»

Το να είσαι παιδί στην Ελλάδα του σήμερα είναι πολύ δύσκολη υπόθεση. Τορπιλίζεσαι από παντού από μηνύματα ανασφάλειας, αγωνίας, απειλών και βίας. Βλέπεις διαρκώς τριγύρω σου εικόνες από ανθρώπους που ταλαιπωρούνται, που διαμαρτύρονται, που είναι θυμωμένοι και πολλούς που ξεσπούν στο διπλανό τους, ψάχνοντας να βρουν έναν εχθρό, υπεύθυνο για όσα άσχημα συμβαίνουν στην κοινωνία μας. Μέσα σε όλα αυτά, όλο και περισσότεροι άνθρωποι, μικροί και μεγάλοι, γίνονται θύματα βίας, επειδή κατάγονται από μια ξένη χώρα ή επειδή έχουν διαφορετικό χρώμα δέρματος ή εμφάνιση. Και αυτό, γιατί κάποιοι υποστηρίζουν ότι «αν διώξουμε τους ξένους, οι υπόλοιποι θα επιβιώσουμε καλύτερα». ***Αλίμονο όμως, αν για κάθε πρόβλημα, διώχναμε αυτόν που είναι διαφορετικός. Δε θα χωρούσε στην κοινωνία μας ούτε ποικιλία, ούτε ανταλλαγή, ούτε ανθρωπιά.***

Τα ανθρώπινα δικαιώματα καθιερώθηκαν παγκοσμίως για να υπερασπίσουμε τη δυνατότητα να υπάρχουμε όλοι μαζί και να σεβόμαστε ο καθένας τη διαφορετικότητα, την προσωπικότητα και τις ανάγκες του άλλου. Ειδικότερα, τα δικαιώματα του παιδιού ανακηρύχθηκαν ως προτεραιότητα των κοινωνιών, για να καταλάβουμε όλοι ότι η παιδική ηλικία είναι περισσότερο ευαίσθητη αλλά και εξίσου σημαντική από την άποψη της συμμετοχής των παιδιών στην διαμόρφωση των αποφάσεων που αφορούν τα ίδια τα παιδιά και τον κόσμο στον οποίο ζουν.

Σήμερα, που η Ελλάδα περνάει αυτή τη φοβερή κρίση οικονομίας και αξιών, θα πρέπει τα παιδιά να προστατευθούν με κάθε τρόπο από την κοινωνική αναταραχή και τις πρακτικές που οδηγούν σε διαχωρισμούς, διαμάχες και άσκηση κάθε μορφής βίας, ιδίως μάλιστα ρατσιστικής. Πρακτικές, που εξαπλώνονται και ανάμεσα σε παιδιά και εφήβους στο σχολικό ή στο εξωσχολικό περιβάλλον.

Σήμερα, περισσότερο από ποτέ, τα σχολεία μας χρειάζεται να δώσουν ιδιαίτερη έμφαση στις ανθρώπινες σχέσεις, στα συναισθήματα, τις ανάγκες και τις αγωνίες των παιδιών. Να γίνουν αγωγοί βιωματικής μάθησης για την ειρηνική συνύπαρξη και τον σεβασμό των δικαιωμάτων. Να δοθεί δυνατότητα στα ίδια τα παιδιά να ανακαλύψουν και να χαρούν τον πλούτο της συνάντησης, της σύνθεσης, της δημιουργίας, της ανταλλαγής και της από κοινού διεκδίκησης αλλαγών. Να μιλήσουν, να καταλάβουν και να συναισθανθούν τον πόνο που προκαλείται σε έναν άνθρωπο που γίνεται θύμα βίας, που βασανίζεται, που αποκλείεται και περιθωριοποιείται. Και ακόμα, να εκπαιδευτούν ώστε να λειτουργούν ως μεσολαβητές και συμφιλιωτές στις εντάσεις και τις βίαιες ενέργειες μεταξύ των συνομηλίκων τους.

Η ρατσιστική βία, που δυστυχώς εξαπλώνεται στις μέρες μας, πρέπει να βγει από τη ζωή μας με θετικές δράσεις. Μέσα από μια καθημερινή εμπειρία συνάντησης και συνεργασίας με τον διπλανό, τον διαφορετικό, τον άλλο. Μέσα από μια έμπρακτη αναγνώριση και εμπέδωση των ανθρωπίνων δικαιωμάτων και των δικαιωμάτων του παιδιού. Σας προτείνω, σε αυτή τη δύσκολη συγκυρία να αντισταθούμε, όχι τόσο φωνάζοντας, όσο νιώθοντας και ακούγοντας περισσότερο, μπαίνοντας στη θέση του άλλου. Να ακούσουμε τι έχει να μας πει η ίδια η φύση της παιδικής ηλικίας, πριν διαφθαρεί από τις σκοπιμότητες και τους υπολογισμούς της ωρίμανσής της. Να ακούσουμε το ΟΧΙ των παιδιών στη ρατσιστική βία, που πηγάζει από το ΝΑΙ στην επιθυμία της ζωής και της άδολης, χαρούμενης και ειρηνικής ύπαρξης και συνύπαρξης.

Γιώργος Μόσχος (κείμενο ελαφρώς διασκευασμένο)

Βοηθός Συνήγορος του Πολίτη για τα Δικαιώματα του Παιδιού

**ΕΡΩΤΗΣΕΙΣ:**

**A1.** Να γράψετε περίληψη του πιο πάνω κειμένου. (120 λέξεις περίπου) (μονάδες 8)

**A2.** *«Αλίμονο όμως, αν για κάθε πρόβλημα, διώχναμε αυτόν που είναι διαφορετικός. Δε θα χωρούσε στην κοινωνία μας ούτε ποικιλία, ούτε ανταλλαγή, ούτε ανθρωπιά».*

Να εξηγήσετε τι εννοεί ο συγγραφέας και να σχολιάσετε τη θέση του εκφράζοντας και τη δική σας άποψη (σε μία παράγραφο 80 περίπου λέξεων). (μονάδες 6)

**A3.** α) Να εντοπίσετε και να καταγράψετε τα δομικά στοιχεία της τέταρτης παραγράφου. («Σήμερα,

περισσότερο από ποτέ… των συνομηλίκων τους.» )

β)Να δώσετε έναν πλαγιότιτλο για την τέταρτη παράγραφο. (μονάδες 6)

**ΜΕΡΟΣ Β΄: ΓΛΩΣΣΑ (Μον. 10)**

**Β1.** Να γράψετε ένα συνώνυμο για καθεμιά από τις πιο κάτω λέξεις, χωρίς να αλλάξετε τον γραμματικό τύπο των λέξεων: (μονάδες 4)

**(α)** προτείνω **(β)** διαφθαρεί

**Β2.** Να γράψετε ένα αντώνυμο για καθεμιά από τις πιο κάτω λέξεις, χωρίς να αλλάξετε τον γραμματικό τύπο των λέξεων: (μονάδες 2)

**(α)** θύματα **(β)** εξαπλώνεται

**Β3.** Για κάθε ένα από τα ακόλουθα ρήματα να γράψετε ένα παράγωγο ουσιαστικό και ένα παράγωγο επίθετο (να διευκρινίσετε ποιο είναι το ουσιαστικό και ποιο το επίθετο): (μονάδες 4)

**(α)** διώξουμε **(β)** προκαλείται

**ΜΕΡΟΣ Γ´: ΠΑΡΑΓΩΓΗ ΕΠΙΚΟΙΝΩΝΙΑΚΟΥ ΛΟΓΟΥ-ΕΚΘΕΣΗ (Μονάδες 40)**

«Η ρατσιστική βία, που δυστυχώς εξαπλώνεται στις μέρες μας, πρέπει να βγει από τη ζωή μας με θετικές δράσεις.»

Ο Δημοσιογραφικός Όμιλος του Σχολείου σας διοργανώνει ημερίδα με θέμα «Οι ανησυχητικές διαστάσεις που παίρνει ο φυλετικός και κοινωνικός ρατσισμός στη μαθητική κοινότητα».

Σε ομιλία σου στην ημερίδα αυτή να παρουσιάσεις τις συνέπειες του ρατσισμού στη μαθητική κοινότητα και να εισηγηθείς τρόπους αντιμετώπισης του φαινομένου. (400 – 450 περίπου λέξεις)

**ΜΕΡΟΣ Δ΄: ΛΟΓΟΤΕΧΝΙΑ – ΛΟΓΟΤΕΧΝΙΚΟ ΒΙΒΛΙΟ (Μον. 30)**

**Ι. ΛΟΓΟΤΕΧΝΙΑ (Μον. 22)**

Να απαντήσετε σε όλες τις ερωτήσεις που ακολουθούν.

**1. Γιώργος Θεοτοκάς, Αργώ: «Θέλω γράμματα»**

Αυτή η κατάσταση βάσταξε μερικούς μήνες. Ο Δαμιανός, παρά την κούρασή του και παρά τις φωνές, που δεν τον άφηναν ούτε μια μέρα να ηρεμήσει, δεν εννοούσε να το βάλει κάτω. Στριφογύριζε συνεχώς τα μεγάλα σχέδιά του στο κεφάλι του και πάσχιζε να κλέψει καμιάν ώρα από τη δουλειά ή τον ύπνο για να την αφιερώσει στα αγαπημένα του «γράμματα». [...]

Ο γερο-Φραντζής, σαν τον τσάκωνε να διαβάζει, τον έδερνε και του έσκιζε τα βιβλία, φωνάζοντάς τον τεμπέλη, χασομέρη και παράσιτο. Οι γυναίκες παρακολουθούσαν τις σκηνές από μακριά, χωρίς να μιλούν, μα, σαν ξεθύμαινε ο γέρος, μάλωναν κι αυτές το αγόρι με τη σειρά τους:

- Γιατί μωρέ πεισματάρικο, δεν κάνεις το θέλημα του αφέντη σου, να ησυχάσει κι αυτός, να ησυχάσουμε κι εμείς από τα νεύρα του και τις φωνάρες του, που πάει να μας ξεμυαλίσει; Γιατί μωρέ μυξιάρικο, δε λυπάσαι τη μάνα σου και τις αδερφές σου;

- Θέλω γράμματα! Αποκρινόταν κλαίγοντας το παιδί.

**Δ1.α.** Τι όνειρα κάνει ο Δαμιανός για το μέλλον του και ποια σχέδια έχει γι’ αυτόν ο πατέρας του;

**β.** Πώς διαφαίνονται οι χαρακτήρες τους μέσα από τη σύγκρουσή τους; (μονάδες 4)

**2. Γιώργος Σεφέρης, «Ελένη»**

Απόσπασμα:

Δακρυσμένο πουλί,

στην Κύπρο τη θαλασσοφίλητη που έταξαν

για να μου θυμίζει την πατρίδα,

άραξα μοναχός μ’ αυτό το παραμύθι,

αν είναι αλήθεια πως αυτό είναι παραμύθι,

αν είναι αλήθεια πως οι άνθρωποι

δε θα ξαναπιάσουν τον παλιό δόλο των θεών∙

αν είναι αλήθεια

πως κάποιος άλλος Τεύκρος, ύστερα από χρόνια,

ή κάποιος Αίαντας ή Πρίαμος ή Εκάβη

ή κάποιος άγνωστος, ανώνυμος, που ωστόσο

είδε ένα Σκάμαντρο να ξεχειλάει κουφάρια,

δεν το ’χει μες στη μοίρα του ν’ ακούσει

μαντατοφόρους που έρχουνται να πούνε

πως τόσος πόνος τόση ζωή

πήγαν στην άβυσσο

για ένα πουκάμισο αδειανό για μιαν Ελένη.

**Δ2.** **α)** Ο Σεφέρης έχει βιώσει τις τραγικές συνέπειες του Β΄ Παγκοσμίου Πολέμου. Το 1953 που βρίσκεται στην Κύπρο προαισθάνεται την έναρξη ενός νέου πολέμου. Ποιους φόβους και ποιες ανησυχίες εκφράζει στο επιμύθιο του ποιήματος για τους Κυπρίους που ετοιμάζονται να ξεσηκωθούν; (μονάδες 4)

**Δ2. β)** Να αναφέρετε δύο (2) χαρακτηριστικά της ποίησης του Σεφέρη, που διαφαίνονται στο πιο πάνω απόσπασμα και να τα εξηγήσετε.

(μονάδες 4)

**3. Θ.Πιερίδης, «Κυπριακή Συμφωνία»**

**IV**

[…]

Τραγουδώ, τραγουδώ το νησί μου

που’ ναι τόσο μικρό για να μπόρει

σαν πουλί να χωρέσει στη χούφτα μου.

Που΄ναι τόσο μεγάλο, να μπόρει

να χωρά την ακέρια ανθρωπότητα

όπως κλείνει η μια μόνη σταγόνα

τον πλατύν ωκεανό που τη γέννησε.

Τραγουδώ, τραγουδώ τους ανθρώπους

του νησιού μου –και κείνους που πέρασαν

κι ολοτρόγυρα ανθίζουν τα χνάρια τους

και κείνους όπου σήμερα οδεύουνε

στη σκληρήν ανηφόρα –και κείνους

που θε να ΄ρθουν να πούνε βροντόφωνο

της χαράς, της χαράς το τραγούδι.

**Δ3.** **α)** Να εντοπίσετε στο πιο πάνω απόσπασμα το οξύμωρο σχήμα και να το εξηγήσετε. (μονάδες 4)

**Δ3.** **β)** Ο ποιητής στη δεύτερη στροφή του ποιήματος αναφέρεται σε τρεις διαφορετικές ομάδες

ανθρώπων. Ποιες είναι αυτές; Να εξηγήσετε. (μονάδες 6)

**ΙΙ. ΛΟΓΟΤΕΧΝΙΚΟ ΒΙΒΛΙΟ - «Η Κόντρα», Αντώνη Σαμαράκη. (Μον.8)**

«Προβλήματα οικονομικά, προβλήματα κοινωνικά, ακρίβεια, νέο άλμα του πληθωρισμού, νέες αυξήσεις στα τιμολόγια, ΔΕΗ, ΟΤΕ. Αλλά και νέοι φόροι, νέο πετρέλαιο μόλυνε τον Σαρωνικό από άγνωστο εγκληματικό τάνκερ, απεργίες, στάσεις εργασίας, λεωφορεία και τρόλεϊ, τα συνήθη πλέον τρομοκρατικά, εν τω μεταξύ καλπάζει η ανεργία και προπάντων των νέων, σκάνδαλα οικονομικά επί σκανδάλων και οι καθηγητές σε απεργιακή κινητικότητα, να και το Κυπριακό σε – μαύρη κινητικότητα- , μια γενική παράλυση, μια γενική κόπωση στον κοσμάκη, μια ύπουλη κουφόβραση, με μια λέξη: αηδία… Ελλάδα, αχ! Ελλάδα που έδειχνες πως θα γινόσουν άλλη…»

**Δ5.** Παρόλο που το διήγημα πρωτοεκδόθηκε το 1992 εντούτοις τα μηνύματά του είναι επίκαιρα. Να σχολιάσετε την πιο πάνω θέση έχοντας υπόψη και το πιο πάνω απόσπασμα. (μονάδες 4)

**Δ6.** ***Η Κόντρα*** είναι ο πιο κατάλληλος τίτλος για τη συλλογή αυτή. Να σχολιάσετε αυτή τη θέση δίνοντας παραδείγματα από δύο τουλάχιστον διηγήματα. (μονάδες 4)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ο Διευθυντής

Χριστοδουλίδης Ανδρέας

\_\_\_\_\_\_\_\_\_\_\_\_\_\_\_\_\_

**Δ6.** ***Η Κόντρα*** είναι ο πιο κατάλληλος τίτλος για τη συλλογή αυτή. Να σχολιάσετε αυτή τη θέση δίνοντας παραδείγματα από δύο τουλάχιστον διηγήματα. (μονάδες 4)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Η Διδάσκουσα Η Συντονίστρια Β.Δ Ο Διευθυντής

Νικολάου Άννα-Μαρία Πίτρου Δέσποινα Χριστοδουλίδης Ανδρέας

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_